Υ.Ο. **04.01.007**

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Θέμα: Νομοσχέδιο με τίτλο «O περί της Συμφωνίας Ευρωπαϊκού Συνεργαζόμενου Κράτους μεταξύ της Κυβέρνησης της Δημοκρατίας της Κύπρου και του Ευρωπαϊκού Οργανισμού Διαστήματος (Κυρωτικός) Νόμος του 2022»**

Το Υπουργικό Συμβούλιο, σε συνεδρία του, ημερομηνίας 19/1/2022, ενέκρινε το Νομοσχέδιο με τίτλο: «O περί της Συμφωνίας Ευρωπαϊκού Συνεργαζόμενου Κράτους μεταξύ της Κυβέρνησης της Δημοκρατίας της Κύπρου και του Ευρωπαϊκού Οργανισμού Διαστήματος (Κυρωτικός) Νόμος του 2022». Ταυτόχρονα, εξουσιοδότησε τον Υπουργό Οικονομικών να το καταθέσει στην Βουλή των Αντιπροσώπων για ψήφισή του σε Νόμο και να επιφέρει στο εν λόγω νομοσχέδιο οποιεσδήποτε τυχόν τροποποιήσεις κρίνει σκόπιμες κατά το στάδιο της επεξεργασίας και συζήτησής του στη Βουλή των Αντιπροσώπων, προ της ψήφισής του, άνευ επαναφοράς του στο Συμβούλιο. Επισυνάπτεται αντίγραφο προσχεδίου Απόφασης του Υπουργικού Συμβουλίου, ως **Παράρτημα 4**.

2. Σκοπός του παρόντος Νομοσχεδίου είναι η κύρωση της Συμφωνίας Ευρωπαϊκού Συνεργαζόμενου Κράτους (ECS, European Cooperating State) μεταξύ της Κυβέρνησης της Δημοκρατίας της Κύπρου και του Ευρωπαϊκού Οργανισμού Διαστήματος (ΕΟΔ), που υπεγράφη στις 19 Νοεμβρίου 2021 στο Ματοσίνιος στην Πορτογαλία. Η Συμφωνία αυτή αποτελεί το δεύτερο στάδιο συνεργασίας με τον ΕΟΔ και αποσκοπεί στο να προετοιμάσει τις ευρωπαϊκές χώρες, με την περαιτέρω ενίσχυση των εθνικών τους διαστημικών οικοσυστημάτων, για ένταξη αυτών στον ΕΟΔ.

3. Ο Ευρωπαϊκός Οργανισμός Διαστήματος (ΕΟΔ), ο οποίος εδρεύει στο Παρίσι, αποτελεί σήμερα την πύλη της Ευρώπης προς το διάστημα. Ο ΕΟΔ είναι ένας ανεξάρτητος, διακυβερνητικός οργανισμός, αποτελούμενος από 22 μέλη, ο οποίος διατηρεί στενούς δεσμούς με την Ευρωπαϊκή Ένωση, μέσω σχετικής Συμφωνίας Πλαισίου (υπογράφηκε το 2004) και, μέσω του Κανονισμού της Ε.Ε. για το Διάστημα (εγκρίθηκε το 2021).

4. Στην Κυπριακή Δημοκρατία, αρμόδια αρχή για τα θέματα διαστήματος είναι το Τμήμα Ηλεκτρονικών Επικοινωνιών (THE) του Υφυπουργείου Έρευνας, Καινοτομίας και Ψηφιακής Πολιτικής (σχετική η απόφαση Υπουργικού Συμβουλίου υπ. Αρ. 67.802 και ημερ. 17.10.2008).

5. Το 2016, η Κυπριακή Δημοκρατία υπέγραψε την υφιστάμενη Συμφωνία Ευρωπαϊκού Συνεργαζόμενου Κράτους (ECS) με τον ΕΟΔ, η οποία επιτρέπει στην Κύπρο να συμμετέχει σε προγράμματα και δραστηριότητες του ΕΟΔ, με σκοπό την ενίσχυση της εγχώριας διαστημικής βιομηχανίας και ακαδημίας, και η οποία ολοκληρώνεται μέσα στο 2022.

6. Ένα (1) χρόνο πριν τη λήξη της υφιστάμενης Συμφωνίας (ECS), ο ΕΟΔ διεξήγαγε σχετική αξιολόγηση και ετοίμασε την «Έκθεση απόδοσης του προγράμματος (End of Period Report)». Σύμφωνα με την εν λόγω αξιολόγηση, τα τελευταία χρόνια, η Κύπρος έχει σημειώσει πολύ μεγάλη πρόοδο στον τομέα των τεχνολογιών διαστήματος. Παρ’ όλα αυτά, όμως, κρίνεται απαραίτητη η περαιτέρω ενδυνάμωση του οικοσυστήματος, με απώτερο στόχο την ένταξη της Κύπρου ως πλήρες μέλος του ΕΟΔ. Σε συνέχεια τούτου, ο ΕΟΔ εισηγήθηκε όπως ανανεωθεί το υφιστάμενο καθεστώς (Συμφωνία ECS), για ακόμη πέντε (5) χρόνια, με την υπογραφή μιας νέας Συμφωνίας ECS.

7. Μέσα σε αυτό το πλαίσιο, το Υπουργικό Συμβούλιο, με την Απόφαση του αρ.91.974 και ημερομηνία 8/10/2021, εξουσιοδότησε τον Υφυπουργό Έρευνας, Καινοτομίας και Ψηφιακής Πολιτικής να υπογράψει την εν λόγω νέα Συμφωνία εκ μέρους της Κυπριακής Δημοκρατίας και να προβεί στις αναγκαίες ενέργειες για κύρωση της σύμφωνα με τις πρόνοιες του άρθρου 169 του Συντάγματος.

8. Ο Υφυπουργός Έρευνας, Καινοτομίας και Ψηφιακής Πολιτικής υπέγραψε τη νέα Συμφωνία (επισυνάπτεται ως **Μέρος Ι του Πίνακα του Κυρωτικού Νομοσχεδίου**) στις 19 Νοεμβρίου 2021.

9. Το ΤΗΕ ετοίμασε κυρωτικό νομοσχέδιο (επισυνάπτεται ως **Παράρτημα 1**) με τίτλο: «Ο περί της Συμφωνίας Ευρωπαϊκού Συνεργαζόμενου Κράτους μεταξύ της Κυβέρνησης της Δημοκρατίας της Κύπρου και του Ευρωπαϊκού Οργανισμού Διαστήματος (Κυρωτικός) Νόμος του 2022», το οποίο έτυχε του απαραίτητου νομοτεχνικού ελέγχου από τη Νομική Υπηρεσία του Κράτους. Η σχετική αιτιολογική έκθεση έχει ετοιμαστεί και υπογραφεί από το Γενικό Εισαγγελέα (επισυνάπτεται ως **Παράρτημα 2**). Επίσης, έχει δεόντως συμπληρωθεί και το έντυπο Ανάλυσης Αντικτύπου (επισυνάπτεται ως **Παράρτημα 3**).

10. Το Υφυπουργείο Έρευνας, Καινοτομίας και Ψηφιακής Πολιτικής συμφωνεί με την ψήφιση του παρόντος Νομοσχεδίου.

11. Ο Υπουργός Οικονομικών καταθέτει το νομοσχέδιο με τίτλο «O περί της Συμφωνίας Ευρωπαϊκού Συνεργαζόμενου Κράτους μεταξύ της Κυβέρνησης της Δημοκρατίας της Κύπρου και του Ευρωπαϊκού Οργανισμού Διαστήματος (Κυρωτικός) Νόμος του 2022» για ψήφισή του σε Νόμο.

**ΥΠΟΥΡΓΕΙΟ ΟΙΚΟΝΟΜΙΚΩΝ**

**27 Ιανουαρίου, 2022**